作者:楊巨源
標題:贈鄰家老將
內容:白首羽林郎，丁年戍朔方。陰天瞻磧落，秋日渡遼陽。大漠寒山黑，孤城夜月黃。十年依蓐食，萬裡帶金瘡。拂雪陳師祭，沖風立教場。箭飛瓊羽合，旗動火雲張。虎翼分營勢，魚鱗擁陣行。誓心清塞色，鬥血雜沙光。戰地晴輝薄，軍門曉氣長。寇深爭暗襲，關迥勒春防。身賤竟何訴，天高徒自傷。功成封寵將，力盡到貧鄉。雀老方悲海，鷹衰卻念霜。空餘孤劍在，開匣一沾裳。